Blackpool
Store norske leksikon,Geografi,Verdens geografi,Europa,Storbritannia og Nord-Irlands geografi
Blackpool er en by i Storbritannia, England, i grevskapet Lancashire ved Irskesjøen. Byen hadde 142 065 innbyggere i 2011 og et areal på 35 kvadratkilometer.
Blackpool utviklet seg til å bli en svært populær badeby på slutten av 1800-tallet, da jernbanen gjorde det enklere og billigere å reise til kysten. Byen ble et av de viktigste turistsentrene i England som med sin elleve kilometer lange sandstrand lokket mange fra det industrialiserte innlandet. På stranden står det 158 meter høye Blackpool Tower, inspirert av Eiffeltårnet i Paris. Tårnet ble bygget i 1891-94.Blackpool er fortsatt en populær badeby med mange millioner besøkende årlig, og turisme er den viktigste næringen. Blackburn er også kjent som konferanseby der både fagforeninger og politiske partier har sine faste konferanser.